Source: http://transparency.ee/cm/artiklid/kohus-tuhistas-rakvere-linnapea-vaarteokaristuse
Timestamp: 2020-06-03 03:47:57+00:00
Document Index: 5529351

Matched Legal Cases: ['Kohus ', 'Kohus ', 'kohus ', 'Kohus ', 'kohus ', 'Kohus ']

Kohus tühistas Rakvere linnapea väärteokaristuse | Korruptsioonivaba Eesti
Kohus tühistas Rakvere linnapea väärteokaristuse
Viru maakohus tühistas täna Rakvere linnapea Andres Jaadla (RE) karistamise korruptsiooniväärteo eest.
Kohus tühistas Jaadlale (46) politsei määratud 191 euro suuruse trahvi ja lõpetas tema väärteoasjas menetluse, ütles Rakvere linnavalitsuse pressiesindaja Hilje Pakkanen ERR-i uudisteportaalile.
Ida prefektuur karistas Jaadlat korruptsioonivastase seaduse rikkumise eest, kuna ta oli sõlminud töövõtulepingu osaühinguga, mille nõukogu liige ta oli.
Jaadla kriminaalasja kohtuprotsess algab uuel aastal
Viru ringkonnaprokuratuur süüdistab Jaadlat korruptsioonivastases seaduses kehtestatud toimingupiirangute korduvas ja suures ulatuses rikkumises, milles süüdimõistmisel võib kohus määrata rahalise karistuse või kuni üheaastase vangistuse.
Korruptsioonivastase seaduse kohaselt oleks Jaadla pidanud ennast taandama temaga seotud ettevõtetega seotud küsimuste lahendamisest ja mitte osalema linnapea ning linnavalitsuse liikmena nende otsuste tegemises ning poleks tohtinud endaga seotud ettevõtetega lepinguid sõlmida, märkis prokuratuur.
Kuna tehingute maht ületas igal üksikul juhul vähemalt sajakordselt tollal kehtivat kuupalga alammäära ning Jaadla osalusel tehtud otsused mõjutasid olulisel määral nende äriühingute majanduslikke huve, siis saigi Jaadla süüdistuse korruptsioonikuriteos.
Kohus vaeb Jaadla süüasja 16.-20. jaanuarini ning 6. ja 8. veebruaril.